CELEX: 52015PC0494
Language: ro
Date: 2015-10-12
Title: Propunere de DECIZIE DE PUNERE ÎN APLICARE A CONSILIULUI privind autorizarea Regatului Unit de a aplica o măsură specială de derogare de la articolul 26 alineatul (1) litera (a), de la articolul 168 și de la articolul 168a din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 12.10.2015
            COM(2015) 494 final
            2015/0238(NLE)
            Propunere de
            DECIZIE DE PUNERE ÎN APLICARE A CONSILIULUI
            privind autorizarea Regatului Unit de a aplica o măsură specială de derogare de la articolul 26 alineatul (1) litera (a), de la articolul 168 și de la articolul 168a din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Motivele și obiectivele propunerii
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de fraudă sau de evaziune fiscală.
               
               
                  Prin scrisoarea înregistrată la Comisie la 22 mai 2015, Regatul Unit a solicitat autorizarea de a prelungi aplicarea unei măsuri de derogare de la articolele 16 și 168 din Directiva TVA. În conformitate cu articolul 395 alineatul (2) din directiva TVA, Comisia a informat celelalte state membre, prin scrisoarea din 5 iunie 2015, cu privire la cererea înaintată de Regatul Unit. Prin scrisoarea datată 8 iunie 2015, Comisia a notificat Regatul Unit cu privire la faptul că deține toate informațiile pe care le consideră necesare pentru evaluarea cererii.
               
            
            
               Contextul general
            
            
               Articolele 168 și 168a din Directiva TVA prevăd că o persoană impozabilă are dreptul de a deduce valoarea TVA percepută pentru achizițiile efectuate în scopul operațiunilor sale taxabile. În temeiul articolului 26 alineatul (1) litera (a) din directiva menționată anterior, utilizarea în scop personal a bunurilor care constituie o parte din activele unei societăți comerciale este asimilată unei prestări de servicii efectuate cu titlu oneros, atunci când TVA pentru bunurile respective a fost eligibilă pentru deducere. Acest sistem permite recuperarea TVA deduse inițial pentru utilizarea în scop personal.
            
            
               În cazul autovehiculelor de serviciu, utilizate parțial în scop personal, este adesea dificil să se calculeze și să se impoziteze utilizarea în scop personal în conformitate cu normele menționate anterior.
            
            
               În acest context, Regatul Unit a utilizat un regim special de impozitare forfetară a utilizării în scop personal, autorizat prin Decizia 86/356/CEE a Consiliului din 21 iulie 1986 de autorizare a Regatului Unit să aplice măsuri forfetare în ceea ce privește taxa pe valoarea adăugată nedeductibilă aferentă cheltuielilor cu carburantul pentru autovehiculele de serviciu
                  1
               ; acest regim se baza pe capacitatea motorului și pe tipul de carburant al autovehiculului.
            
            
               Derogarea inițială a fost abrogată și înlocuită prin Decizia 2006/659/CE a Consiliului din 25 septembrie 2006 de autorizare a Regatului Unit de a introduce o măsură specială de derogare de la articolul 5 alineatul (6) și de la articolul 11 secțiunea (A) alineatul (1) litera (b) din Directiva 77/388/CEE privind armonizarea legislațiilor statelor membre referitoare la impozitul pe cifra de afaceri
                  2
               , introducându-se o impozitare forfetară a utilizării în scop personal pe baza nivelului de emisii de CO2 al autovehiculului. Acest sistem se bazează pe faptul că există o legătură directă între emisii și consumul de carburant, emisiile mai mari corespunzând unui consum mai mare de carburant. Pe baza acestor niveluri de emisii se calculează consumul de carburant per kilometru, care se combină apoi cu valoarea medie a kilometrajului efectuat în scop personal, determinată pe baza datelor provenind din fiscalitatea directă, și cu prețul de vânzare cu amănuntul al carburantului. Rezultă o taxă pentru utilizarea în scop personal care corespunde valorii TVA aferente utilizării în scop personal a autovehiculului. Această taxă este revizuită o dată pe an, pentru a se ține seama de evoluția prețului carburantului.
            
            
               Potrivit Regatului Unit, acest sistem s-a dovedit a fi fiabil și a condus la o simplificare substanțială, atât pentru întreprinderi, cât și pentru administrația fiscală. În acest context, ar trebui subliniat faptul că sistemul este facultativ pentru persoanele impozabile, care pot decide să li se aplice regulile obișnuite. Cu toate acestea, se estimează că aproximativ 230 000 de vehicule se încadrează în sistemul simplificat.
            
            
               Pe această bază, Regatul Unit a solicitat prelungirea perioadei de aplicare a derogării.
            
            
               Decizia menționată anterior, care este valabilă până la 31 decembrie 2015, a fost acordată pe baza așa-numitei A șasea Directive 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitul pe cifra de afaceri – Sistemul comun privind taxa pe valoarea adăugată: baza unitară de stabilire
                  3
                care a fost înlocuită de Directiva TVA fără schimbări substanțiale în ceea ce privește conținutul; prin urmare, Directiva TVA constituie temeiul prezentei decizii.
            
            
               Orice cerere de prelungire după data de 31 decembrie 2018 trebuie să fie însoțită de un raport privind funcționarea sistemului.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Articolul 395 din Directiva TVA.
            
            
               •Subsidiaritate (pentru competență neexclusivă)
            
            
               Având în vedere prevederea din Directiva TVA pe care se întemeiază propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică.
            
         
         
            
               •Proporționalitate
            
            
               
                  Decizia se referă la o autorizare acordată unui stat membru la solicitarea acestuia și nu constituie o obligație.
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea procedurii de colectare a TVA. Propunerea nu depășește ceea ce este necesar pentru simplificarea colectării TVA într-un sector specific.
               
               
                  Sistemul rămâne facultativ pentru persoanele impozabile.
               
            
            
               •Alegerea instrumentului
            
            
               
                  În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               
                  Prezenta propunere se bazează pe o cerere înaintată de Regatul Unit și se referă doar la acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Propunerea de decizie vizează simplificarea colectării TVA în ceea ce privește autovehiculele de serviciu utilizate parțial în scop personal și, prin urmare, poate avea un impact pozitiv.
               
               
                  Pentru persoanele impozabile care optează pentru utilizarea acestui sistem se vor reduce sarcina administrativă și costurile de conformitate, prin eliminarea necesității de a păstra, în scopul stabilirii TVA, înregistrări detaliate ale kilometrajului pentru fiecare autovehicul de serviciu. Astfel de cerințe referitoare la păstrarea înregistrărilor ar putea necesita un consum mare de timp și impun adesea sarcini administrative semnificative pentru impozite relativ mici. Metoda de simplificare reduce, de asemenea, sarcinile pentru autoritățile fiscale, care, în caz contrar, ar fi obligate să verifice numeroase situații individuale.
               
            
            
               Cu toate acestea, având în vedere sfera de aplicare restrânsă a derogării și aplicarea sa limitată în timp, impactul va fi, în orice caz, limitat. 
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul UE.
               
            
            
               5.ALTE ELEMENTE
            
            
               
                  Propunerea include o clauză de încetare a efectelor; derogarea expiră automat la 31 decembrie 2018.
               
            
            
               2015/0238 (NLE)
            
         
         
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind autorizarea Regatului Unit de a aplica o măsură specială de derogare de la articolul 26 alineatul (1) litera (a), de la articolul 168 și de la articolul 168a din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  4
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Decizia 2006/659/CE a Consiliului
                  5
                a autorizat Regatul Unit să aplice măsuri speciale de simplificare, pentru a determina, pe bază forfetară, cota-parte a taxei pe valoarea adăugată (TVA) nedeductibile, aferentă cheltuielilor cu carburantul pentru autovehiculele de serviciu care nu sunt utilizate exclusiv în scopuri profesionale. Sistemul, care are caracter facultativ pentru persoanele impozabile, se bazează pe nivelul emisiilor de dioxid de carbon (CO2) ale autovehiculului, dat fiind că există o corelație proporțională între emisii și consumul de carburant și, prin urmare, cheltuielile cu carburantul.
            
            
               (2)Prin scrisoarea înregistrată la Comisie la 22 mai 2015, Regatul Unit a solicitat autorizarea de a prelungi aplicarea măsurii.
            
            
               (3)Prin scrisoarea din 5 iunie 2015, Comisia a informat celelalte state membre cu privire la cererea prezentată de Regatul Unit. Prin scrisoarea sa din 8 iunie 2015, Comisia a înștiințat Regatul Unit că deține toate informațiile necesare pentru a analiza cererea.
            
            
               (4)Potrivit Regatului Unit, sistemul a condus efectiv la o simplificare, atât pentru persoanele impozabile, cât și pentru administrația fiscală, a procedurii de colectare a TVA în ceea ce privește cheltuielile cu combustibilul pentru autovehiculele de serviciu. Prin urmare, este oportun ca Regatul Unit să fie autorizat să aplice măsura respectivă până la 31 decembrie 2018.
            
            
               (5)În cazul în care consideră că este necesară o nouă prelungire după 2018, Regatul Unit trebuie să prezinte Comisiei un raport, însoțit de o cerere de prelungire, cel târziu la 31 martie 2018.
            
            
               (6)Măsura de derogare nu va avea un impact negativ asupra resurselor proprii ale Uniunii provenind din TVA,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 26 alineatul (1) litera (a), de la articolul 168 și de la articolul 168a din Directiva 2006/112/CE, Regatul Unit este autorizat, de la 1 ianuarie 2016 până la 31 decembrie 2018, să stabilească, pe bază forfetară, cota-parte din taxa pe valoarea adăugată aferentă cheltuielilor cu carburantul legate de utilizarea autovehiculelor de serviciu în scop personal.
            
            
               Articolul 2
            
            
               Cota-parte din taxa menționată la articolul 1 se exprimă în sume fixe, stabilite pe baza nivelului emisiilor de CO2 ale tipului de vehicul în cauză, care reflectă consumul de carburant. Regatul Unit ajustează aceste sume fixe anual, pentru a reflecta modificările costului mediu al carburantului.
            
            
               Articolul 3
            
         
         
            
               Sistemul instituit în baza prezentei decizii este facultativ pentru persoanele impozabile.
            
            
               Articolul 4
            
            
               Orice cerere de prelungire a măsurii speciale prevăzute de prezenta decizie se transmite Comisiei până la 31 martie 2018 cel târziu și trebuie să fie însoțită de un raport care cuprinde o analiză a aplicării acestei măsuri.
            
            
               Articolul 5
            
            
               Prezenta decizie se adresează Regatului Unit al Marii Britanii și Irlandei de Nord.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 212, 2.8.1986, p. 35.
               
               
                  
                     (2)
                  JO L 272, 3.10.2006, p. 15.
               
               
                  
                     (3)
                  JO L 145, 13.6.1977, p. 1.
               
               
                  
                     (4)
                  
                  
                     JO L 347, 11.12.2006, p. 1
                  
                  .
               
               
                  
                     (5)
                  Decizia 2006/659/CE a Consiliului din 25 septembrie 2006 de autorizare a Regatului Unit de a introduce o măsură specială de derogare de la articolul 5 alineatul (6) și de la articolul 11 secțiunea (A) alineatul (1) litera (b) din Directiva 77/388/CEE privind armonizarea legislațiilor statelor membre referitoare la impozitul pe cifra de afaceri (JO L 272, 3.10.2006, p. 15).